Ferrarin vallanvaihdos on täydessä vauhdissa.

Ferrari joutui viime viikonloppuna valitsemaan uuden johdon sairastuneen Sergio Marchionnen tilalle.

Marchionnen tehtävät on nyt jaettu toimitusjohtaja Louis Camillerin ja John Elkanni välille.

Elkann kuuluu Fiat-konsernia hallinnoivaan Agnellien sukuklaaniin.

John Elkann toi perheensäkin Monzan osakilpailuun vuonna 2015. AOP

Tuskin tallipäällikkö Maurizio Arrivabene ja tekninen johtaja Mattia Binotto olivat ehtineet pyyhkiä Hockenheimin pölyt jaloistaan, kun Maranelloon saapui jo uusi johtotandem John Elkann- Louis Camilleri.

Toki kaksikko tuntee Ferrari-käytännöt jo vuosien takaa, mutta siitä huolimatta omistajasuvun Elkann esitteli Camillerille tehtaan tuotantolinjoja. Samalla hän vakuutti La Gazzetta dello Sportin toimittajan siitä, ettei Camilleri ole pelkästään ylimenokauden toimitusjohtaja.

Elkann vahvisti myös, että hän oli soittanut jo Sebastian Vettelille ja Kimi Räikköselle. Hän välitti molemmille kuskeille tallin ehdottoman luottamuksen ja sataprosenttisen tuen. Samalla hän kuitenkin muistutti, että mestaruuden voittaminen on Ferrarin ainoa tavoite.

- Kisan toinen on vain ensimmäinen häviäjä, Elkann toisti Enzo Ferrarin tunnetuksi tekemää aforismia.

Marchionnen ansioksi on laskettava, että hänen aikakaudellaan Ferrari nosti F1-moottoritehot Mercedeksen rinnalle - ja nyt jo ohi. Nyt Elkannin ja Camillerin vastuulla on saada tuo etu näkyviin myös GP-tuloksissa.

Siiviilipuolella Marchionne visioi Ferrarille sekä katumaasturin että sähköllä toimivan superauton. Molempien kehitystyöt jatkuvat keskeytyksettä.

Video Kimi Räikkösen urasta.